Polisiebeampte glo deel van roofbende(Foto: JMPD) ’n Polisiebeampte en nog ses verdagtes is die week in hegtenis geneem toe hulle glo onderweg was om ’n rooftog te pleeg. Die sewe mans, tussen 26 en 45 jaar oud, is deur beamptes van die Johannesburgse metropolisie (JMPD) in Fordsburg, Johannesburg, in hegtenis geneem en daar is op vuurwapens, ammunisie en polisie-items beslag gelê. Volgens Xolani Fihla, JMPD-woordvoerder, is inligting ontvang oor ’n beplande rooftog in Fordsburg waartydens twee spesifieke voertuie gebruik sou word. (Foto: JMPD) “Beamptes is op strategiese punte ontplooi en kort daarna is ’n wit Volkswagen Golf 7 GTI en ’n maroen Volkswagen Polo opgemerk. Die Golf 7 GTI, sonder nommerplate, is voorgekeer en daar was drie insittendes. Daar is op ŉ 9 mm-pistool, ŉ SAPD-koeëlvaste baadjie en polisiepette beslag gelê. Dit is vasgestel dat die bestuurder ’n polisiebeampte is.” Die Polo met vier insittendes is ook voorgekeer en van die pad gedwing. Daar is op twee ongelisensieerde vuurwapens beslag gelê. Fihla het gesê die bende terroriseer en beroof glo al geruime tyd die gemeenskappe van Fordsburg en Mayfair. Die verdagtes, wat twee Zimbabwiërs insluit, sal aangekla word van sameswering om ’n misdaad te pleeg en die besit van ongelisensieerde vuurwapens en ammunisie.